Rapport fra utenlandspraksis i Praha, vår 2006.  
Av: Heidi Schade

Den 7. mars 2006 dro jeg og tre andre medstudenter til Praha. Vi var fire jenter som kjente hverandre godt fra før, og vi hadde på forhånd ordnet med leilighet via en norsk eiendomsmegler. Leiligheten lå sentralt til i Praha 1 og hadde  norsk standard. Vi betalte 3300 NOK (inkludert srøm) hver for en måned, noe som er en pris man må regne med hvis man vil bo så fint og sentralt. Det er forholdsvis dyrt å leie leilighet i Praha. Til gjengjeld er mat og drikke veldig billig! Jeg hadde 10 000 kr. i lommepenger, og da levde jeg godt. Man kan sikkert klare seg fint med mindre også.

Vi reiste ned en uke før praksis, noe jeg vil anbefale. Vi fikk god tid til å gjøre oss kjent i byen og på å finne oss litt til rette. I løpet av den første uka dro vi ut til skolen vi skulle være på og hadde et møte med rektor. Rektor ved The British International School of Prague (B.I.S.P.), Mr. Donnelan er en veldig hyggelig irsk mann som tok oss svært godt i mot og ville vårt aller beste. Det første møtet gikk blant annet ut på å avgjøre hvem av oss som skulle være på hvilken skole. B.I.S.P. er fordelt på tre skoler på ulike kanter av byen. Dorte og jeg ble plassert på Kamyk og Janne og Marthe på Bubenech. Kamyk er den største av de to hvor det er både primary school og grammar school. Altså elever fra 5-18 år.  Vi hadde på forhånd ønsket å være på primary school (year 1-year 6), men jeg fikk også være en dag på grammar school. Dorte og jeg brukte ca. 45 minutter på å komme oss til Kamyk hver morgen, mens det til Bubenech tok ca. 30 minutter. 

B.I.S.P er en privat skole hvor det koster 11000 Euro i året for et barn. Dette er ikke inkludert lunsj, skoleturer eller gymuniformer. Det er en internasjonal skole hvor det går barn fra hele verden. Dette er ambassadebarn, barn med utenlandske foreldre som av ulike grunner jobber i Praha og barn av rike Tjekkere som ønsker at barna skal lære englesk. 
Skolen følger, til den grad det er mulig, den nasjonale britiske lærerplanen og all undervisning foregår på engelsk. For å undervise på B.I.S.P, må du ha englesk som morsmål. De aller fleste lærerne ved skolen er fra Storbritannia eller USA. På de laveste klassetrinnene (year 1 – year 3) har alle klasseforstanderne en tjekkisk assistent. Disse assistentene er gjerne lærere som er utdannet i Tjekkia og som snakker godt engelsk. De er ikke assistenter på den måten vi er vant til i Norge. Her fungerer de som en slags sekretær for læreren, og sitter stort sett og gjør papirarbeid. I noen tilfeller virket det som ren utnyttelse og dårlig anvendelse av dyktige lærere og rike resursser. Noen barn kommer til skolen med få eller ingen engelskkunnskaper. De får gå i EML (English as a modern language) class i tillegg til vanlig undervisning. Det er utrolig hvor fort de lærer. 

Den første uka var vi en dag på hvert klassetrinn slik at vi skulle få et overblikk over hele primary school. Dagene gikk med til observasjon og aktiv deltakelse. Det varierte fra lærer til lærer i hvor stor grad de inkluderte oss i undervisningen. I noen få tilfeller kunne vi sitte på en stol bakerst i klasserommet gjennom en hel dag omtrent uten å bli snakket til. Det føltes ekkelt i den forstand at læreren virket uforstående og likegyldig til at vi var der. Jeg møtte også en lærer som ikke ønsket at jeg skulle komme inn i klassen hennes. Men stort sett var lærerene veldig positive og imøtekommedne.  Mr. Donnelan la vekt på at vi skulle bli behandlet som ansatte ved skolen den tiden vi var der. I hvor stor grad vi følte det er en annen sak.

Etter å ha vært en dag på hvert trinn, fikk vi velge hvilke klasser vi ville være i. Vi fikk hele veien bestemme veldig selv hva vi ønsket å gjøre, så lenge vi følte at vi fikk noe konstruktivt ut av det. Jeg valgte å være tre dager i year 1 og tre dager i year 3 (et valg mye basert på lærerne i disse klassene). I tillegg var jeg en dag i year 5, en dag i year 6, en dag i EML class og en dag på grammar school.


Elevene var på skolen fra halv ni til tre hver dag. Dette inkluderte en snack brake fra 10.00-10.30 og lunsj fra 12.00-13.00. Denne tiden fikk vi disponere som vi ville.

                         ”Crazy hair day”


Jeg var på forhånd innstilt på å møte en skole med streng disiplin, skoleuniformer og skammekrok,  og på grunn av dette barn med et helt annet adferdsmønster enn barn i norsk skole. Det viste seg at forskjellene slett ikke var så store som forventet. Disiplin var selvsagt en viktig del av skolehverdagen, men det ble gjennomført på en mye mer positiv måte enn hva jeg hadde forestilt meg. Barna gikk med helt vanlige klær med unntak av i gym. Her hadde skolen nylig kjøpt inn uniformer på grunn av dårlig utstyr blant mange elever. 

Enkelte ting opplevde jeg som veldig fremmed og merkelig, som for eksempel når rektor har en samling om morgenen for å understreke hvor viktig det er med høflighet. Morgensamlingen åpnet ikke med en sang som ville vært vanlig på en norsk skole. I stedet ble barna instruert i hvor viktig det var å si ”good morning”, ”thank you” og ”please”. Når barna hadde repetert disse høflighetsfrasene i kor tilfredstillende nok ganger, gikk de en og en ut og tok rektor i hånda. Da var det viktig med et fast håndtrykk. ” No fishy fingers”! 
Jeg opplevde også episoder som jeg reagerte sterkt på. Ungene hadde blant annet en forferdelig musikkundervisning ledet av to innleide musikere uten noen form for pedagogisk utdannelse. Barna satt rett opp og ned på stoler og pugget sangtekster. Når som helst kunne de peke ut en elev som skulle synge solo, var det ikke perfekt eller høyt nok ble de utskjelt og hånliggjort. En gutt på ni år som ikke klarte å sitte stille måtte stå i soldat stilling en hel skoletime. For en liten gutt med litt mark i rompa er det ikke helt enkelt å stå sånn en hel time, det ville neppe vært enkelt for et voksent menneske heller. De siste 5 minuttene sto han og gråt. Det er noe av det verste jeg har sett, minnet om norsk skole på 40-50 tallet. Heldigvis var dette noe som ikke var tilfelle i noe av den andre undervisningen. Lærerene var dyktige og omsorgsfulle. Noe som resulterte i fornøyde og livlige barn som viste stor lærerglede. 
Den største forskjellen fra norsk skole var metoden skolen brukte for å motivere elevene både til rett disiplin og gode faglige prestasjoner. Belønnig/straff og konkurranse mellom elevene var dominerende. Dette så jeg mange negative sider ved, men det fantes også positive. 
Den største motiveringsfaktoren skolen opererte med var såkalte ”House points”. Elevene på primary school var delt inn i fire hus på tvers av klassetrinn (som i Harry Potter). Husene konkurrerte i å samle flest huspoeng i hvert semester. Poengene ble delt ut til enkeltelever av lærerne i hver klasse. Huspoeng kunne man oppnå for hva som helst. Fra et høyt score på en prøve til å være snill mot andre. Å samle poeng til sitt hus ble sett på som svært viktig av samtlige elever og et poeng ble tatt i mot med stor glede. Elevene kunne også bli fratatt huspoeng som straff, men dette så jeg aldri. Det skulle nok alvorlige saker til før de mistet poeng. Jeg så mye positivt med denne ordningen. Det var engasjerende og virkningsfullt, i tillegg til at det bidro til et godt skolemiljø. Elevene ble kjent med hverandre på tvers av klassetrinn og det ble lett for skolen å bruke aldersblanding i undervisningen. Det negative med et sånt system blir at det fort blir en ensidig fokusering på konkurranse og å skaffe poeng til huset. Elevene kan bli avhengige av en ytre motivasjon for å oppnå resultater.

Jeg så også andre belønning/straff metoder som jeg er svært skeptisk til. For eksempel ”Star of the week”, som mange klasser hadde, og klistremerkeutdelig på første trinn. Klistremerkeutdelingen foregikk på den måten at barna fikk klistremerke hvis de oppnådde gode resultater. Og her var det ikke snakk om å bedømme elevene ut fra ulike nivå og ståsted. Hver fredag måtte en og en opp foran klassen å lese ukas ord høyt. Var det ikke helt perfekt fikk de ikke klistremerke. Noen hadde enda ikke opplevd å få klistremerke og læreren hadde liste i klasserommet hvor du så hvor mange klistremerker hver elev hadde. I denne klassen var det en ensidig fokusering på det å være best. 

Det positive og inkluderende skolemiljøet var flott og se. Her var man like gode venner uansett hudfarge og nasjonalitet. Barn fra Israel og Palestina, USA og Irak lekte side om side. Jeg så aldri tegn til mobbing på skolen. 
De fargerike og kreative klasserommene på Kamyk er noe jeg aldri kommer til å glemme. Måten lærerne bevarte elevarbeid i klasserommet på var utrolig virkningfullt og konkretiserende for elevenes kunnskap. 

Jeg har lært veldig mye av å ha praksis på B.I.S.P. Jeg har sett og opplevd ting som jeg aldri ville fått i praksis her hjemme, og jeg har fått et helt nytt perspektiv på det jeg har lært på lærerskolen i løpet av tre år. For meg som tar engelsk i år har det vært spesielt nyttig. Man kan lese og lære aldri så mye om det britiske skolesystemet, men det blir aldri det samme som å oppleve det i virkeligheten. I tillegg har treningen i å snakke engelsk vært uvurderlig. Jeg sitter også igjen med mange gode ideer og læringsmetoder som jeg tar med meg videre. 
Jeg vil anbefale på det sterkeste å søke praksis i utlandet. Det har vært en spennede og annerledes opplevelse som jeg ikke ville vært foruten. Hvis du søker praksis i Praha må du være forberedt på å snakke mye engelsk. Det blir en intens og veldig innholdsrik måned. Vær forberedt på at du går glipp av litt undervisning her hjemme. Det blir kanskje noe skolearbeid å ta igjen når du kommer hjem, men det er verdt det. 

Ved siden av en spennende praksis har vi også fått en unik sjanse til å bli godt kjent i Praha. Det er en nydelig by med et rikt kulturliv og med fantastisk mye å by på. Du vil aldri kjede deg! 

